Regering besorg oor aanvalle op uitlandersSuid-Afrikaanse vlag. Argieffoto. Lindiwe Sisulu, minister van internasionale betrekkinge en samewerking, het ŉ dringende vergadering met Afrika-ambassadeurs in Pretoria versoek om die vlaag van geweld wat uitlanders en hul eiendomme teiken, te bespreek. “Die minister het haar ernstige kommer uitgespreek oor die situasie en doen ŉ beroep op wetstoepassers om misdadigers en vandaliste aan te keer,” het Ndivhuwo Mabaya, woordvoerder van die departement, Saterdag gesê. Sisulu het gesê Suid-Afrikaanse maatskappye en Suid-Afrikaners kan oor die kontinent heen onverhinderd betrokke wees by verskillende maatskappye. “Suid-Afrikaanse maatskappye en ons burgers word oor die kontinent heen verwelkom. Ons moet dieselfde hier doen; ons moet ons bure en mede-Suid-Afrikaners verwelkom.” Sy het gesê die Afrika-kontinent en ander lande in die wêreld kyk na Suid-Afrika vir leierskap in verskillende internasionale forums, insluitend die Verenigde Nasies (VN), die Afrika-Unie (AU) en die Suider-Afrikaanse Ontwikkelingsgemeenskap (SAOG). “Suid-Afrika word deur alle Afrika-lande en talle lande in die wêreld ondersteun om ŉ permanente setel te hê in die VN-veiligheidsraad; dit is tans die adjunkvoorsitter van die AU en die voorsitter van die AU in 2020. Hierdie verantwoordelikhede vereis dat ons brûe moet bou tussen lande, spesifiek in die SAOG en die kontinent,” het Sisulu bygevoeg. “Almal van ons moet opstaan en ŉ sterk boodskap uitstuur dat geweld, alle kriminele aktiwiteit en die plunder van eiendomme van uitlanders nie geduld sal word nie, en die polisie en ander wetstoepassers moet sonder vrees of guns optree.” Die departement het gesê die vergadering sal “so vinnig as moontlik” plaasvind en sal fokus op hoe ambassadeurs en die regering met gemeenskappe en ander belanghebbendes kan werk om integrasie in gemeenskappe te bevorder. Die Suid-Afrikaanse regering het Donderdag gesê hy is besorg oor aanvalle op uitlanders in KwaZulu-Natal. Meer as 150 uitlanders wat in ŉ informele nedersetting in Clare Estate in Durban woon, moes uit die gebied vlug toe hulle deur ŉ groep mans aangeval is. Verskeie boodskappe doen die ronde in Suid-Afrika met waarskuwings van betogings teen die indiensneming van uitlanders in die land. Zambië se president Edgar Lungu het die SAOG-voorsitter, Namibiese president Hage Geingob, gekontak om sy kommer uit te spreek oor aanvalle op uitlanders in sommige dele in Suid-Afrika.